પંદર-વીસ ડગલાંના અંતરે નાનકડું તળાવ, તળાવમાં તરતાં લીલી ડોકવાળાં બતક અને દૂધ જેવાં શ્વેત હંસ-યુગલો ! જાણે કોઈ ચિત્રકારે દોરેલું સુંદર ચિત્ર જોઈ લો ! આ ચિત્ર છે નેધરલૅન્ડના હૅંગલો ગામનું ! પહેલી નજરે જ પ્રેમમાં પડી જવાય એવું યુરોપનું આ ગામ છે. મોટર રસ્તે રાજધાની ઍમ્સ્ટરડમથી દોઢેક કલાકના અંતરે. નેધરલૅન્ડ જેને આપણે મોટા ભાગે એના જૂના નામ હૉલેન્ડથી ઓળખીએ છીએ, એના હૅંગલો ગામમાં કટકે કટકે નવેક મહિના રહેવાનું થયું ત્યારે ડચ સંસ્કૃતિનો ખૂબ નજદીકથી પરિચય થયો. હૅંગલો હોલેન્ડની પૂર્વમાં આવેલું છે. જર્મનીની સરહદે પહોંચવું હોય તો અહીંથી કારમાં ફકત વીસ મિનિટ લાગે છે. હોલેન્ડ કરતાં જર્મનીમાં પેટ્રોલ સસ્તું છે તેથી સરહદની નજદીક રહેતા હોલેન્ડવાસીઓ કારમાં પેટ્રોલ જર્મનીમાં ભરાવે છે.